ההעתק המזרח אנטולי

המערך הטקטוני של סביבת הלוח האנטולי התחום בין ההעתק המזרח אנטולי להעתק הצפון אנטולי. הלחיצה של הלוח הערבי כנגד האירואסייתי ממזרח, בתוספת התנועה השמאלית של העתק המזרח אנטולי והתנועה הימנית של הצפון אנטולי, יוצרים את תנועת הלוח האנטולי מערבה ביחס ללוחות הנ"ל.
ההעתק המזרח אנטולי (בטורקית: Doğu Anadolu Fay Hattı) הוא אזור שבר גדול באורך של כ-700 קילומטרים, המשתרע ממזרח טורקיה, לדרום-מרכזהּ.

== המערך הטקטוני ==
ההעתק המזרח אנטולי יוצר גבול מסוג תנועה אופקית שמאלית בין הלוח האנטולי ללוח הערבי. ההעתק המזרח אנטולי, והצפון אנטולי שהוא בעל תנועה אופקית ימנית, אחראים יחד לתנועה מערבה של הלוח האנטולי עצמו (ביחס ללוחות הסמוכים לו), שכמו נסחט שמאלה (מערבה/הַחוּצָה) בין שני ההעתקים הללו, כתוצאה מהלחיצה שמתרחשת מזרחה להם, של הלוח הערבי כנגד הלוח האירואסייתי (ראו במפת התצלום)<ref name=":0"></ref><ref></ref>.

השבר הסורי-אפריקני שמהווה גבול בין תת הלוח ישראל סיני ללוח הערבי, מסתיים ו"נחסם" בצפונו על ידי ההעתק המזרח אנטולי. רמת הפעילות הסייסמית בהעתק המזרח אנטולי גדולה כמעט פי 10 מהרמה הסייסמית של השבר הסורי אפריקני: בהכללה ניתן לומר, כי התקינה לבנייה עמידה למבנים רגילים בפני רעידת אדמה שתתרחש בשבר הסורי אפריקני, מתייחסת במדינת ישראל לרעידה במגניטודה 6 בערך; בעוד שביחס לפרמטרים דומים, התקינה בטורקיה מתייחסת לרעידת אדמה, על העתק המזרח אנטולי, במגניטודה 7<ref name=":0" />.

== רעידות האדמה ההרסניות בשנת 2023 ==

שתי רעידות האדמה ההרסניות שהתרחשו בטורקיה ובסוריה בפברואר 2023, התרחשו על ההעתק המזרח אנטולי<ref name=":1"></ref>. הראשונה הייתה במגניטודה 7.8 והשנייה במגניטודה 7.6, כל אחת על מקטע אחר של ההעתק. שבועיים לאחר מכן התרחשה רעידת אדמה הרסנית נוספת במגניטודה של 6.8<ref name=":1" />. ברעידות אלה נהרגו יותר מ-60 אלף בני אדם, ונפצעו יותר מ-120 אלף. על פי מחקר מקיף שפורסם באביב 2023 עולה, שפוטנציאל הסיכון מרעידות אדמה גָדַל בהעתקים הסמוכים להעתק המזרח אנטולי בעקבות רעידות האדמה הללו<ref name=":1" />. מחקר אחר שפורסם גם כן באביב 2023 קבע, שגיל ההעתק המזרח אנטולי הוא כ-5 מיליון שנה<ref></ref>, צעיר בהרבה מהשבר הסורי אפריקני שגילו כ-20 מיליון שנה.

== היווצרות פער סייסמי במהלך המאה ה-20 ==
במהלך המאה ה-20 השתרר שקט סייסמי לאורך ההעתק המזרח אנטולי ונוצר פער סייסמי<ref name=":1" />. במאות שקדמו לה, התרחשו על ההעתק הזה רעידות אדמה הרסניות כדלקמן: בשנת 1789 רעידת אדמה במגניטודה 7.2; בשנת 1795 רעידת אדמה במגניטודה 7, בשנת 1872 רעידת אדמה במגניטודה 7.2, בשנת 1874 רעידת אדמה במגניטודה 7.1, ב־1875 רעידת אדמה במגניטודה 6.7, ב־1893 רעידת אדמה במגניטודה 7.1 ובשנת 1905 במגניטודה 6.8<ref name=":0" />. בשנת 1866, התרחשה רעידת אדמה במגניטודה 7.2 בגבול המזרחי של קו ההעתק, במיפגש עם הלוח הערבי והלוח האירואסייתי<ref>Ambraseys, N.N. (1997). The little-known earthquakes of 1866 and 1916 in Anatolia (Turkey). Journal of Seismology. 1, pp. 289–299</ref>. מאז הרעידה של שנת 1905, השתרר כאמור שקט סייסמי שהופר החל משנת 1998 בסדרה של רעידות אדמה שהתרחשו על ההעתק הזה, או בסמוך לו<ref name=":1" />: מדובר ברעידות האדמה של עדאנה-קייהן בשנת 1998 במגניטודה 6.3; רעידת האדמה של בינגול בשנת 2003 במגניטודה 6.4<ref></ref>; רעידת האדמה של אלאזיג בשנת 2010 במגניטודה של 6.1; רעידת האדמה באלזי בשנת 2020 במגניטודה 6.7 ושתי רעידות האדמה של שנת 2023 המוזכרות לעיל<ref></ref><ref>USGS, 24 January 2020. [https://earthquake.usgs.gov/earthquakes/eventpage/us60007ewc/executive M 6.7 – 4km ENE of Doganyol, Turkey]. United States Geological Survey</ref>.

== ראו גם ==
* ההעתק הצפון אנטולי

== הערות שוליים ==

קטגוריה:העתקים
קטגוריה:טורקיה: גאולוגיה
קטגוריה:רעידות אדמה